ང་རང་ཀླུ་ཆུ་རྫོང་ལ་ཆ་རྒྱུས་ཆེན་པོ་མེད་མོད།འོནཀྱང་ཕར་ལྟོས་ཚོད་ལ་འགོ་ཁྲིད་རྣམ་པས་མི་རིགས་སློབ་གསོའི་ཁ་ཕྱོགས་ལ་དོ་སྣང་ཡག་པོ་བྱེད་ཀི་ཡོད་པ་འདྲ་སྙམ་པ་འཆར།གོ་ཐོས་ལྟར་ན་རྫོང་ལ་ལའི་འགོ་ཁྲིད་དང་ལས་བྱེད་པ་འགའ་ཞིག་གིས།བོད་དང་བོད་ཀྱི་རིག་གནས་ལ་མཐོང་ཆུང་ཚད་མེད་བྱེད་བཞིན་ཡོད་ཟེར།བོད་སྐད་ཀྱིས་གོ་མི་ཆོད་ཚུལ།བོད་ཡིག་གིས་ས་མི་ཆོད་རབས་སོགས་ཉོག་གཏམ་མང་བོ་ཞིག་བཤད་ནས་བོད་ཡིག་སྦྱོང་རྒྱུ་མཚམས་བཞག་སྟེ་རྒྱ་ཡིག་གཙོ་བོར་བྱས་ནས་སྦྱོང་དགོས་རབས་བཤད་ཟེར་བ་ཐོས།བོད་ཡིག་ལ་དགེ་མཚན་ཡོད་མེད་བཤད་ན་བཤད་རྒྱུ་ཤིན་ཏུ་མང་ཡང་མི་དེ་ཚོ་བཤད་སའི་ཡུལ་མི་ཉན།ཇི་སྐད་དུ་དཔལ་མགོན་འཕགས་མཆོག་ཀླུ་སྒྲུབ་ཀྱིས།བོང་བུ་ཕྱུགས་ལ་མེ་ཏོག་འཕྲེང་བས་ཅི།།དུད་འགྲོ་ཕག་ལ་ཁ་ཟས་ཞིམ་པོས་ཅི།།ལོང་ལ་སྣང་དང་འོན་པ་དག་ལ་གླུ།།གླེན་པ་རྣམས་ལ་ཆོས་ཀྱིས་ཅི་ཞིག་བྱ།།ཞེས་གསུངས་པ་ལྟར་བླུན་པོ་ལ་གནས་ལུགས་བཤད་ཀྱང་ཅི་ཡང་མི་བརྩི།འོན་ཀྱང་མི་དེ་རིགས་ལ་མཚོན་ནའང་གཏན་ནས་དོ་སྣང་མ་བྱས་ན་མི་འགྲིག་པ་ཞིག་ནི།ཁོ་ཚོའི་བྱ་སྤྱོད་འདི་ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་རང་སྐྱོང་སྲོལ་ཡིག་དང་དངོས་སུ་རྒྱབ་འགལ་དུ་སོང་ཡོད་དེ།སྲོལ་ཡིག་དེའི་དོན་ཚན་བདུན་པར།རང་སྐྱོང་ཁུལ་ནང་ལོགས་སུ།རིགས་སོ་སོའི་མི་རིགས་ཚང་མ་འདྲ་མཉམ་ཡིན།མི་རིགས་སུ་དང་གང་ལའང་མཐོང་ཆུང་དང་གཉའ་གནོན་བྱེད་པ་གཏན་འགོག་བྱེད་དགོས༼༽་ཞེས་པ་དང་།ཡང་དེར།རང་སྐྱོང་ཁུལ་རང་སྐྱོང་ལས་ཁུངས་ཀྱིས།མི་རིགས་སོ་སོའི་ཁྲིམས་མཐུན་གྱི་དབང་ཆ་དང་ཁེ་ཕན་ལ་འགན་སྲུང་བྱེད་དགོས་ཤིང་།མི་རིགས་སོ་སོས་རང་རང་གི་སྐད་དང་ཡི་གེ་བེད་སྤྱོད་དང་འཕེལ་རྒྱས་གཏོང་བའི་རང་དབང་ཡོད་པ་ལ་འགན་སྲུང་བྱེད་དགོས་༼༽ཞེས་ཤིན་ཏུ་གསལ་བར་གཏན་འཁེལ་བྱས་ཡོད་པ་འདི་ཅིའི་ཕྱིར་མི་བརྩི།འདི་ནི་༡༩༨༩ལོའི་ཟླ་༨ཚེས་༧ཉིན།ཀན་ལྷོ་བོད་རིགས་རང་སྐྱོང་ཁུལ་སྐབས་བཅུ་བའི་མི་དམངས་འཐུས་མི་ཚོགས་ཆེན་ཐེངས་གཉིས་པའི་ཚོགས་འདུའི་སྟེང་གྲོས་འཆམ་བྱུང་ཞིང་།༡༩༨༩ལོའི་ཟླ་༩ཚེས་༢༧ཉིན།ཀན་སུའུ་ཞིང་ཆེན་སྐབས་བདུན་པའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཚོགས་ཐེངས་བཅུ་བའི་ཚོགས་འདུའི་སྟེང་ཆོག་མཆན་བཀོད།༢༠༠༨ལོའི་ཟླ་༡ཚེས་༡༥ཉིན།ཀན་ལྷོ་བོད་རིགས་རང་སྐྱོང་ཁུལ་སྐབས་བཅུ་བཞི་བའི་མི་དམངས་འཐུས་མི་ཚོགས་ཆེན་ཐེངས་གསུམ་པའི་ཚོགས་འདུའི་སྟེང་བཟོ་བཅོས་བྱས།༢༠༡༠ལོའི་ཟླ་༣ཚེས་༣༡ཉིན།ཀན་སུའུ་ཞིང་ཆེན་སྐབས་བཅུ་གཅིག་པའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཚོགས་ཐེངས་བཅུ་བཞི་བའི་ཚོགས་འདུའི་སྟེང་ཆོག་མཆན་བཀོད།༢༠༡༠ལོའི་ཟླ་༤ཚེས་༡༦ཉིན།ཀན་ལྷོ་བོད་རིགས་རང་སྐྱོང་ཁུལ་སྐབས་བཅུ་བཞི་བའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཚོགས་ཀྱིས་གསལ་བསྒྲགས་བྱས་ཏེ།༢༠༡༠ལོའི་ཟླ༤ཚེས་༡༦ཉིན་ནས་བཟུང་ལག་བསྟར་བྱས་པ་ཡིན་པས་བརྒྱུད་རིམ་གལ་ཆེ་ཞིང་གསལ་བོ་ཡིན།འདི་ལྟ་བུའི་བརྒྱུད་རིམ་གལ་ཆེན་མང་དུ་བརྒྱུད་ནས་འགོ་ཁྲིད་དང་མི་སྣ་གཙོ་གྲོས་ཚང་མ་ལྷན་ཅིག་ཏུ་བཀའ་བགྲོས་ནས་གཏན་ལ་ཕབ་ཟིན་པ་དེ།མི་རེ་ཟུང་གིས་རང་སྣང་གང་ཤར་བཞིན་རྡོག་བརྫིས་བཏང་ན་ཇི་ལྟར་འགྲིགལས་བྱེད་པ་དེ་ཚོས་རྒྱལ་ཁབ་ཀྱི་ཁྲིམས་ལུགས་གཏན་ནས་མ་ཤེས་པ་ཡིན་ནམ།འོན་ཏེ་ཤེས་ཀྱང་བསམ་བཞིན་དུ་སྣང་མེད་བྱས་པ་ཡིན།གལ་ཏེ་འདི་ནི་རང་ཁུལ་གྱིས་གཏན་ལ་ཕབ་པ་ཙམ་ཡིན་པས་བརྩི་དགོས་དོན་མེད་ཟེར་ན།དེ་འདྲའི་ཚོགས་འདུ་གལ་ཆེན་མང་བོའི་བརྒྱུད་རིམ་རིན་ཐང་མེད་པར་བཏང་བ་མིན་ནམ།ང་ཚོ་མཐོ་དམན་སུ་ཡིན་ཡང་དུས་རྒྱུན་དུ།ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ནི་ཁྲིམས་ལུགས་ཡོད་པའི་རྒྱལ་ཁབ་ཅིག་ཡིན་ཞེས་ཁ་ན་མ་ཎི་འདོན་འདོན་བྱེད་བཞིན་ཡོད་པ་མིན་ནམ།ལྷག་པར་དུ་ད་སྐབས་ཀྱི་གཙོ་འཛིན་ཞི་ཅིན་ཕེན་གྱིས།རྒྱལ་ཁབ་ཁྲིམས་ཀྱིས་སྐྱོང་བ་གལ་ཆེ་ཚུལ་ཤུགས་ཀྱིས་བཤད་ཀྱིན་ཡོད་པ་ཚང་མས་གོ་རྒྱུ་རེད་མོད།ཁྲིམས་ཀྱིས་སྐྱོང་དགོས་ཞེས་པའི་དོན་ཡང་།མཐོ་བ་འགོ་ཁྲིད་དང་དམའ་བ་འབངས་མི་སུ་ཡིན་རུང་ཁྲིམས་དང་འགལ་མི་རུང་བ་འདྲ་འདྲ་ཡིན་པར་བཤད་པ་རེད།དེས་ན་ཁྱོད་འགོ་ཁྲིད་ཡིན་རུང་ཁྲིམས་ལུགས་ཀྱིས་ཇི་ལྟར་གཏན་འཁེལ་བྱས་པ་ལྟར་བྱ་བ་བསྒྲུབ་རྒྱུ་ལས་རང་སྣང་གང་དྲན་གཏན་ནས་བྱེད་མི་ཆོག་པར་ཐག་བཅད་པ་རེད།ང་ཚོ་ཚང་མ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སྤྱི་དམངས་ཡིན་པའི་ཆ་ནས་དེའི་ཁྲིམས་གང་ཡོད་བརྩི་དགོས་པ་ཡིན།དེས་ན་རྒྱལ་ཁབ་ཀྱིས་ཀྱང་གནས་ཚུལ་གྱི་བབ་དང་བསྟུན་ནས་ཀན་ལྷོ་བོད་རིགས་རང་སྐྱོང་ཁུལ་ཞེས་ཐག་བཅད་ཡོད།མི་རིགས་རང་སྐྱོང་ས་ཁུལ་ཡིན་ཕྱིན།ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་མི་རིགས་ས་ཁུངས་རང་སྐྱོང་གི་བཅའ་ཁྲིམས་སུ་གཏན་འཁེལ་བྱས་པ་ལྟར་གྱི་ཁེ་དབང་ལོངས་སུ་སྤྱོད་པའི་དབང་ཆ་ཡོད།དེས་ན་ཀན་ལྷོ་ཁུལ་གྱིས་ཀྱང་རང་གི་གནས་བབ་དང་སྒོ་བསྟུན།ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་༼༽དང་།ཀྲུང་ཧྭ་མིདམངས་སྤྱི་མཐུན་རྒྱལ་ཁབ་མི་རིགས་ས་ཁུངས་རང་སྐྱོང་བཅའ་ཁྲིམས་༼༽གཉིས་གཞིར་བཞག་ནས་གོང་གི་སྲོལ་ཡིག་དེ་གཏན་ལ་ཕབ་པ་རེད།དེའི་ཕྱིར་འདི་མ་བརྩིས་ན་དོན་གྱིས་ཁྲིམས་དེ་གཉིས་ཀྱང་སྣང་མེད་བྱས་པ་ཡིན་ཚུལ་ཤེས་དགོས།ད་དུང་འདིའི་སྐོར་ལ་བཤད་རྒྱུ་མང་ཡང་དུས་ཚོད་འགོར་འགྲོ་བས་རེ་ཞིག་དེ་ཙམ་བྱ།